Γνωμοδότηση με θέμα « Προς την κοινωνία των πληροφοριών - Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με Μεθοδολογία για την υλοποίηση εφαρμογών της κοινωνίας των πληροφοριών - Πρόταση απόφασης του Ευρωπαϊκού Κοινοβουλίου και του Συμβουλίου σχετικά με κατευθυντήριες γραμμές για τα διευρωπαϊκά τηλεπικοινωνιακά δίκτυα »

(96/C 39/02)

Στις 14 Σεπτεμβρίου 1995, το Συμβούλιο αποφάσισε με βάση το άρθρο 129Δ, παράγραφος 1 της Συνθήκης να ζητήσει τη γνωμοδότηση της Οικονομικής και Κοινωνικής Επιτροπής για το ακόλουθο θέμα : « Προς την κοινωνία των πληροφοριών - Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με Μεθοδολογία για την υλοποίηση εφαρμογών της κοινωνίας των πληροφοριών - Πρόταση απόφασης του Ευρωπαϊκού Κοινοβουλίου και του Συμβουλίου σχετικά με κατευθυντήριες γραμμές για τα διευρωπαϊκά τηλεπικοινωνιακά δίκτυα ».

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Νοεμβρίου 1995 με βάση την εισηγητική έκθεση του κ. von Schwerin.

Κατά την 330ή σύνοδο ολομέλειας της 22ας και 23ης Νοεμβρίου 1995 (συνεδρίαση της 22ας Νοεμβρίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η πρόταση σχετικά με τις κατευθυντήριες γραμμές για τα διευρωπαϊκά τηλεπικοινωνιακά δίκτυα στηρίζεται στο άρθρο 129 β καθώς και στο άρθρο 129 γ της Συνθήκης. Σύμφωνα με τα άρθρα αυτά, η προώθηση, η δημιουργία και η ανάπτυξη διευρωπαϊκών δικτύων αποτελούν κοινοτικό έργο.

1.2. Κατά το παρελθόν, η Κοινότητα υποστήριξε δραστήρια την ανάπτυξη ενός διευρωπαϊκού τηλεπικοινωνιακού δικτύου βάσει πολυάριθμων προτάσεων όπως η πρόταση σχετικά με τα ISDN (ψηφιακά δίκτυα ενοποιημένων υπηρεσιών) και τα TEN-IBC (ενοποιημένες ευρυζωνικές επικοινωνίες).

1.3. Στο Λευκό Βιβλίο « Ανάπτυξη, Ανταγωνιστικότητα, Απασχόληση » απαιτείται ρητά η ανάπτυξη διευρωπαϊκών δικτύων και στον τομέα των τηλεπικοινωνιών και προσδιορίζονται τα σχέδια με τα οποία επιδιώκεται η διασύνδεση των προηγμένων δικτύων επικοινωνιών, των υπηρεσιών γενικής χρήσης και των τηλεματικών εφαρμογών. Σύμφωνα με την ευρωπαϊκή πραγματικότητα με τον όρο τηλεματική νοείται η, συνήθως, υπερεθνική ανταλλαγή ή και επεξεργασία δεδομένων μεταξύ των πιο διαφορετικών και διανεμημένων διαλειτουργικών δικτύων υπολογιστών, όπως π.χ. το ηλεκτρονικό ταχυδρομείο, η διαβίβαση εγγράφων, η διοργάνωση διασκέψεων με συστήματα βίντεο, ή η φοίτηση σε πανεπιστήμια εξ αποστάσεως.

1.4. Η ομάδα βιομηχάνων υψηλού επιπέδου, η οποία συγκροτήθηκε με πρωτοβουλία του επιτρόπου, κ. Bangemann, υπέβαλε στη συνάντηση Κορυφής της Κέρκυρας, στις 24 και 25 Ιουνίου 1994 έκθεση με τίτλο « Η Ευρώπη και η Παγκόσμια Κοινωνία των Πληροφοριών », στην οποία προτείνεται η επιτάχυνση της φιλελευθεροποίησης των σχετικών υποδομών. Στην έκθεση αυτή αναφέρονται δέκα δυνατότητες εφαρμογής για την προσχώρηση στην κοινωνία των πληροφοριών :

I) Τηλεργασία - περισσότερες και νέες θέσεις εργασίας για μια κοινωνία με μεγαλύτερη κινητικότητα

II) Μάθηση εξ αποστάσεως - κατάρτιση και επιμόρφωση εφ`όρου ζωής για μια μεταβαλλόμενη κοινωνία

III) Δίκτυο πανεπιστημίων και κέντρων ερευνών - η δικτυοποίηση της γνώσης σε ευρωπαϊκό επίπεδο

IV) Υπηρεσίες τηλεματικής για τις ΜΜΕ - αναζωογόνηση της σημαντικότερης κινητήριας δύναμης για την ανάπτυξη και την απασχόληση στην Ευρώπη

V) Διαχείριση της οδικής κυκλοφορίας - καλύτερη ποιότητα ζωής χάρη σε ένα οδικό δίκτυο με ηλεκτρονική υποδομή

VI) Ασφάλεια των πτήσεων - ηλεκτρονικοί αεροδιάδρομοι για την Ευρώπη

VII) Δίκτυα στον τομέα της δημόσιας υγείας - οικονομικότερη και αποτελεσματικότερη ιατρική περίθαλψη για τους πολίτες της Ευρώπης

VIII) Ηλεκτρονική δημοσίευση δημοσίων αγορών - αποτελεσματικότερη οργάνωση της δημόσιας διοίκησης

IX) Διευρωπαϊκό δίκτυο δημόσιας διοίκησης - καλύτερη απόδοση, χαμηλότερο κόστος

X) Λεωφόροι των πληροφοριών για τις πόλεις - η συνδρομή των ιδιωτικών νοικοκυριών στην κοινωνία των πληροφοριών

1.5. Η Ανακοίνωση της Επιτροπής « Η Ευρώπη προς την κοινωνία των πληροφοριών » περιέχει αναλυτικό πρόγραμμα δράσης καθώς και κατευθυντήριες γραμμές στις οποίες μπορεί να στηριχθεί η Ένωση κατά την πραγματοποίηση της κοινωνίας των πληροφοριών.

1.6. Στις 25 Οκτωβρίου 1994 υποβλήθηκε το πρώτο μέρος της Πράσινης Βίβλου σχετικά με την ελευθέρωση των τηλεπικοινωνιακών υποδομών και των δικτύων καλωδιακής τηλεόρασης, το περιεχόμενο του οποίου ταυτίζεται ουσιαστικά με τις συστάσεις της έκθεσης Bangemann. Στις 22 Δεκεμβρίου 1994 το Συμβούλιο εξέδωσε απόφαση με την οποία εγκρίνει τη φιλελευθεροποίηση των δημόσιων τηλεπικοινωνιακών δικτύων το αργότερο έως την 1η Ιανουαρίου 1998, ενώ παρέχει συγχρόνως στην Ισπανία, την Πορτογαλία, την Ελλάδα και την Ιρλανδία πρόσθετη μεταβατική περίοδο, η οποία λήγει το έτος 2003. Σύμφωνα με πληροφορίες που διαθέτει η ΟΚΕ, ορισμένες χώρες δεν θα εξαντλήσουν τη μεταβατική περίοδο.

1.7. Στο δεύτερο μέρος της Πράσινης Βίβλου για τη φιλελευθεροποίηση των τηλεπικοινωνιακών υποδομών και της καλωδιακής τηλεόρασης, η Επιτροπή διατυπώνει προτάσεις σχετικά με τη χάραξη του βασικού πλαισίου της ρυθμιστικής πολιτικής με προσανατολισμό τον ανταγωνισμό.

2. Ανακοίνωση της Επιτροπής σχετικά με τη μεθοδολογία για την υλοποίηση εφαρμογών της κοινωνίας των πληροφοριών

2.1. Γενικές παρατηρήσεις

Η Κοινότητα και τα κράτη μέλη οφείλουν να διαδραματίσουν σοβαρό ρόλο κατά την προώθηση και ανάπτυξη έργων υποδομής στον τομέα των επικοινωνιών. Στα πλαίσια της ενθάρρυνσης των πρωτοβουλιών για έργα, η Ένωση οφείλει :

- να πληροφορεί και να ευαισθητοποιεί 7

- να διαμεσολαβεί ώστε να φέρει σε επαφή ενδιαφερόμενους παράγοντες 7

- να προσανατολίζει τους ενδιαφερόμενους προς τις πηγές χρηματοδότησης.

Η Ανακοίνωση της Επιτροπής σχετικά με τη μεθοδολογία για την υλοποίηση εφαρμογών της κοινωνίας των πληροφοριών λαμβάνει υπόψη τα σημεία αυτά και επιδοκιμάζεται από την ΟΚΕ.

2.2. Ειδικές παρατηρήσεις

2.2.1. Η πολιτική της Ένωσης για την υλοποίηση εφαρμογών της κοινωνίας των πληροφοριών ενδέχεται να επηρεάσει θετικά την κοινωνική και οικονομική εξέλιξη της Ευρώπης αλλά και την οικονομική ανάπτυξη και την απασχόληση, ιδιαίτερα εάν η Επιτροπή δημιουργήσει από τώρα κίνητρα για την ενίσχυση της ζήτησης. Σχετικά με το στόχο αυτό η ΟΚΕ διατυπώνει τις ακόλουθες θέσεις :

- Κατά την υλοποίηση εφαρμογών για την κοινωνία των πληροφοριών είναι απαραίτητο να προωθηθούν και σχέδια που αποσκοπούν στην αναζωογόνηση της ζήτησης. Το θέμα αυτό θα πρέπει, να ληφθεί ιδιαίτερα υπόψη όταν πρόκειται για σχέδια δημόσιου ενδιαφέροντος τα οποία δεν είναι βραχυπρόθεσμα αποδοτικά. Για το σκοπό αυτό η Ένωση πρέπει, αφενός, να συντονίσει τα μέσα χρηματοδότησης, και αφετέρου, να αξιοποιήσει την συμπληρωματικότητά τους ώστε να διασφαλισθεί η δυνατότητα συνεργασιών. Οι αναμενόμενες αναλυτικές προτάσεις της Επιτροπής σχετικά με τις δυνατότητες χρηματοδότησης πρέπει, κατά τη γνώμη της ΟΚΕ, να διατυπωθούν με ακρίβεια και σαφήνεια.

- Οι αποφάσεις σχετικά με την προώθηση των σχεδίων θα πρέπει να λαμβάνονται χωρίς γραφειοκρατικές διαδικασίες, με διαφάνεια και χωρίς καθυστέρηση. Επειδή οι νέες, καινοτόμες θέσεις απασχόλησης θα δημιουργηθούν ιδιαίτερα στον τομέα των ΜΜΕ είναι απαραίτητο να δοθεί στις ΜΜΕ η απαραίτητη καθοδήγηση και πρακτική βοήθεια. Η ΟΚΕ επιδοκιμάζει την πρόθεση της Επιτροπής να δώσει προτεραιότητα στις ΜΜΕ και να ορίσει ελάχιστη συμμετοχή σε περίπτωση ίδρυσης κοινοπραξιών.

- Το γραφείο έργων για την κοινωνία των πληροφοριών οφείλει να διαδραματίσει, ως ειδικό κέντρο, σοβαρό ρόλο. Θα ήταν σκόπιμο να εξετασθεί αν μπορούν να ανατεθούν στο γραφείο αυτό αρμοδιότητες λήψης αποφάσεων για συγκεκριμένα προβλήματα, ώστε να αποφευχθεί η γραφειοκρατία κατά τη λειτουργία του. Θα μπορούσε για παράδειγμα να συμβάλει στον χρονικό συντονισμό της διάθεσης των διαφόρων χρηματοδοτικών πόρων.

- Επιπλέον, παρουσιάζονται προβλήματα κατά τον συντονισμό του κανονισμού του Συμβουλίου περί γενικών κανόνων για τη διαδικασία χορήγησης κοινοτικών ενισχύσεων για διευρωπαϊκά δίκτυα () με τους ειδικούς κανόνες που διέπουν τις πηγές χρηματοδότησης. Τα κοινά κριτήρια για την επιλογή σχεδίων θα πρέπει να συμβιβάζονται με τις ειδικές απαιτήσεις. Η Επιτροπή οφείλει να λάβει υπόψη την ανάγκη αυτή όταν θα διατυπώσει τις αναλυτικές προτάσεις της για τις δυνατότητες χρηματοδότησης.

3. Η πρόταση σχετικά με κατευθυντήριες γραμμές για τα διευρωπαϊκά τηλεπικοινωνιακά δίκτυα

3.1. Γενικές παρατηρήσεις

3.1.1. Σύμφωνα με τη γνώμη της ΟΚΕ, η δημιουργία διευρωπαϊκών δικτύων ενδέχεται να επιταχύνει το ρυθμό ολοκλήρωσης της ΕΕ, τόσο από κοινωνική όσο και από οικονομική άποψη. Συνεπώς, η ΟΚΕ συμφωνεί με την Επιτροπή ότι ουσιαστική προϋπόθεση για τη βελτίωση της ανταγωνιστικότητας της ευρωπαϊκής βιομηχανίας, και κατ`επέκταση για τη διασφάλιση και τη δημιουργία θέσεων απασχόλησης, είναι η χρησιμοποίηση αποτελεσματικών μέσων με σκοπό την ανταλλαγή πληροφοριών.

3.1.2. Η ΟΚΕ επιδοκιμάζει το γεγονός ότι η Επιτροπή, ενόψει των στόχων της Κοινότητας, δίνει ιδιαίτερο βάρος στην ανάπτυξη εφαρμογών οι οποίες παρέχουν σε κάθε χρήστη πρόσβαση στις απαραίτητες πληροφορίες.

3.1.3. Η ΟΚΕ συμφωνεί επίσης με την Επιτροπή ότι πρέπει να δοθεί προτεραιότητα στα βασικά δίκτυα, επειδή συμβάλλουν στην οικονομική και αποτελεσματική διάδοση πληροφοριών, διευκολύνουν την εισαγωγή νέων εφαρμογών, καθιστούν δυνατή την παροχή βασικών υπηρεσιών ενώ προσφέρουν άμεσα τις πιο προηγμένες και καλύτερες τεχνολογίες μεταφοράς.

3.1.4. Σύμφωνα με τη γνώμη της ΟΚΕ το γεγονός ότι το έγγραφο της Επιτροπής στηρίζεται σε κριτήρια ρυθμιστικής πολιτικής και προσανατολίζεται προς τον ανταγωνισμό, ενώ στοχεύει κυρίως στον ιδιωτικό τομέα, δείχνει μια τάση που οδηγεί προς τη συγκέντρωση σε υπηρεσίες και σχέδια που μπορούν να διατεθούν στην αγορά και συμφέρουν οικονομικά, με βάση τους ισχύοντες όρους της αγοράς. Η ΟΚΕ κρίνει ότι η Επιτροπή οφείλει να διασφαλίσει τη δημιουργία μιας γενικευμένης κοινωνίας των πληροφοριών. Προϋπόθεση για την επίτευξη του στόχου αυτού, είναι η ύπαρξη μιας όσο το δυνατό πολύμορφης, πολυδιάστατης και βατής προσφοράς καθώς και η χρήση με χαμηλό κόστος.

3.1.5. Εξάλλου, η ΟΚΕ παραπέμπει στη γνωμοδότησή της για την ανακοίνωση της Επιτροπής « Η Ευρώπη προς την κοινωνία των πληροφοριών : ένα πρόγραμμα δράσης » ().

3.2. Ειδικές παρατηρήσεις

3.2.1.

Οι στόχοι της οδηγίας

3.2.1.1. Η ΟΚΕ εκφράζει ιδιαίτερα την ικανοποίησή της για το γεγονός ότι οι στόχοι της οδηγίας περιλαμβάνουν τόσο κοινωνικές όσο οικονομικές πτυχές. Η ΟΚΕ υποστηρίζει ότι τα διευρωπαϊκά δίκτυα, και ιδιαίτερα οι ενοποιημένες ευρείες ζώνες επικοινωνίας (IBC) :

- συμβάλλουν στη δημιουργία μιας κοινωνίας των πληροφοριών με κοινωνικό προσανατολισμό και στη βελτίωση της ποιότητας της ζωής,

- ενισχύουν την οικονομική και κοινωνική συνοχή σε κοινοτικό επίπεδο,

- ενισχύουν την ανταγωνιστικότητα και βελτιώνουν γενικά τις προοπτικές στην απασχόληση,

- μπορούν να δημιουργήσουν βασικές προϋποθέσεις για νέους τομείς δράσης με εντατικό ρυθμό ανάπτυξης στα πλαίσια της βιομηχανικής πολιτικής.

3.2.1.2. Η ΟΚΕ υπογραμμίζει ότι για την υλοποίηση των στόχων απαιτούνται επενδύσεις μεγάλης κλίμακας. Οι επενδύσεις που πραγματοποιούνται για τις υποδομές της πληροφορικής ενισχύουν την κοινωνική και οικονομική άνοδο της Κοινότητας και επιδρούν θετικά στην οικονομική ανάπτυξη και στην απασχόληση. Η ΟΚΕ έχει ωστόσο ενδοιασμούς σχετικά με την υλοποίηση των στόχων. Η δίκαιη εφαρμογή της αρχής του ανταγωνισμού πρέπει να έχει προτεραιότητα.

3.2.1.3. Το γεγονός αυτό θα πρέπει να λαμβάνεται υπόψη στα μέτρα της ρυθμιστικής πολιτικής, κατά τη μεταβατική περίοδο από το μονοπωλιακό στο ανταγωνιστικό καθεστώς. Η ΟΚΕ υπενθυμίζει σχετικά τη γνωμοδότησή της για την « Πράσινη Βίβλο σχετικά με την ελευθέρωση των τηλεπικοινωνιακών υποδομών και των δικτύων της καλωδιακής τηλεόρασης - Μέρος ΙΙ » και υπογραμμίζει ότι ελευθερωμένες αγορές θα πρέπει να ρυθμίζονται από κοινωνική, οικονομική και τεχνική άποψη κατά τέτοιο τρόπο ώστε να αποτρέπονται λανθασμένες εξελίξεις. Σ`αυτό συμβάλλουν οι γενικευμένες υπηρεσίες που είναι προσαρμοσμένες στην κοινωνική εξέλιξη της Ευρωπαϊκής Κοινότητας και των οποίων η χρηματοδότηση έχει εξασφαλισθεί. Συγχρόνως θα πρέπει οι τεχνικές δυνατότητες να αξιοποιούνται σταδιακά προς όφελος όλων των ανθρώπων.

3.2.1.4. Επειδή τα διευρωπαϊκά δίκτυα αποτελούν για την ΕΕ, τόσο από κοινωνική όσο από πολιτιστική, οικονομική και κάθε άλλη άποψη, μια για το μέλλον απολύτως αναγκαία τηλεπικοινωνιακή υποδομή, δεν θα πρέπει, ήδη πριν από τη δημιουργία τους, να δίδεται προτεραιότητα στο ερώτημα σχετικά με τη βραχυπρόθεσμη αποδοτικότητα των δικτύων, χωρίς βέβαια να παρακάμπτεται εντελώς το ερώτημα αυτό. Αυτό ισχύει ακόμη περισσότερο στο βαθμό που αυξάνεται η σημασία της πληροφορίας στην κοινωνία. Συνεπώς, η πρόσβαση όλων των πολιτών της Ευρώπης στην πληροφορία έχει ακόμη μεγαλύτερη σημασία, ώστε να επιτευχθεί κοινωνική ισότητα και κοινωνική ολοκλήρωση. Σε αυτό το πλαίσιο, η ΟΚΕ επιθυμεί να τονίσει ιδιαίτερα τις ενδεχόμενες θετικές επιπτώσεις που θα προκύψουν για την απασχόληση στην ΕΕ.

3.2.1.5. Σχετικά με τους στόχους που περιλαμβάνει το άρθρο 3, η ΟΚΕ προτείνει στην Επιτροπή να αναταξινομήσει τη σειρά των προτεραιοτήτων κατά τρόπο ώστε η δεύτερη προτεραιότητα (ανάπτυξη εφαρμογών οι οποίες συμβάλλουν στην οικονομική και κοινωνική συνοχή) να αποτελέσει πρώτη προτεραιότητα με σκοπό να διευρυνθούν οι δυνατότητες αποδοχής σε κοινοτικό επίπεδο. Σύμφωνα με τη γνώμη της ΟΚΕ, η πέμπτη προτεραιότητα (προσδιορισμός και επιβεβαίωση του εφικτού, ακολουθούμενη από την ανάπτυξη διευρωπαϊκών γενικών υπηρεσιών, ιδιαίτερα σε αγροτικές και περιφερειακές περιοχές) θα πρέπει να συνδεθεί με την τρίτη προτεραιότητα (τόνωση των διαπεριφερειακών πρωτοβουλιών) ώστε να δοθεί έμφαση στη σημασία της απρόσκοπτης πρόσβασης και της χρήσης διευρωπαϊκών βασικών υπηρεσιών σε περιοχές της Ένωσης που μειονεκτούν από διαρθρωτική άποψη. Στον κατάλογο των στόχων θα πρέπει επίσης να ληφθεί υπόψη το γεγονός ότι τα διευρωπαϊκά δίκτυα, βάσει μιας δραστήριας βιομηχανικής πολιτικής, δημιουργούν την εσωτερική αγορά και προωθήσουν την ευρωπαϊκή ολοκλήρωση.

3.2.2.

Η υλοποίηση των στόχων

3.2.2.1. Η ΟΚΕ εγκρίνει την καθιέρωση της ενοποιημένης επικοινωνίας ευρείας ζώνης (IBC), καθώς και το γεγονός ότι αποδίδεται ιδιαίτερο βάρος στο δίκτυο αυτό. Η ΟΚΕ αναγνώριζει τα πλεονεκτήματα που προσφέρει η επικοινωνία αυτή και θεωρεί δεδομένο ότι το σχέδιο (IBC) περιέχει, σε σύγκριση με τα πρότυπα ISDN αυξημένες δυνατότητες και τονίζει ότι θα πρέπει να ληφθούν υπόψη οι δυνατότητες ολοκλήρωσης.

3.2.2.2. Η ΟΚΕ θεωρεί απαραίτητο να ληφθεί μέριμνα ώστε να διασφαλισθούν η πρόσβαση και η χρήση των διευρωπαϊκών δικτύων και υπηρεσιών σε ευρωπαϊκό επίπεδο και σε προσιτές τιμές. Σε αυτό το πλαίσιο, θα πρέπει να αναζητηθούν μηχανισμοί με τους οποίους θα αποφεύγεται η συγκέντρωση των στόχων αποκλειστικά σε εμπορικούς αποδοτικούς τομείς εφαρμογών. Επίσης δεν πρέπει να λησμονείται ότι οι ανάγκες των χρηστών μεταβάλλονται. Η Επιτροπή καλείται να λάβει υπόψη τις ενώσεις των καταναλωτών, μέσω διαβουλεύσεων και αποφάσεων.

3.2.2.3. Η ΟΚΕ εκφράζει την άποψη ότι η προσέγγιση που επέλεξε η Επιτροπή με κριτήριο τη ρυθμιστική πολιτική δεν συμβιβάζεται με την υλοποίηση της οδηγίας. Από την μια πλευρά επιδιώκεται η επίτευξη ανταγωνισμού στον τομέα των υποδομών με βάση το ρυθμιστικό πλαίσιο, ενώ από την άλλη πλευρά επιδιώκεται η προώθηση της δημιουργίας ευρυζωνικών δικτύων σε ευρωπαϊκό επίπεδο με υψηλό κόστος. Η Επιτροπή οφείλει να εξαλείψει την αντίφαση αυτή.

3.2.3.

Μέτρα για την υλοποίηση των στόχων

3.2.3.1. Ο κατάλογος μέτρων θα πρέπει να συμπληρωθεί κατά τέτοιο τρόπο ώστε να λαμβάνονται υπόψη οι δυνατότητες των φτωχότερων κρατών στον τομέα των υποδομών.

3.2.3.2. Η μεταφορά τεχνολογίας θα πρέπει να καταστεί δυνατή και για τις μειονεκτικές περιοχές της Κοινότητας.

3.2.4.

Τομείς δράσης για σχέδια κοινού ενδιαφέροντος

3.2.4.1. Τα υφιστάμενα δίκτυα τηλεπικοινωνιών (τηλεπικοινωνίες, δορυφορικό δίκτυο, δίκτυο καλωδιακής τηλεόρασης) δεν είναι κατάλληλα για μελλοντικές εφαρμογές. Η ΟΚΕ επιδοκιμάζει το πρότυπο των τριών επιπέδων ως κατάλληλο σχεδιασμό διευρωπαϊκών δικτύων επειδή αποτελεί ολοκληρωμένη διάρθρωση. Τα επίπεδα αυτά είναι τα εξής :

- Το επίπεδο των εφαρμογών μέσω των οποίων οι χρήστες αλληλεπιδρούν με τις γενικές υπηρεσίες και τα δίκτυα βάσης για την ικανοποίηση των επαγγελματικών, εκπαιδευτικών και κοινωνικών αναγκών τους. Οι εφαρμογές απαιτείται να είναι διαλειτουργικές μεταξύ τους ώστε να επωφελούνται από αυτές στο μέγιστο οι χρήστες στο σύνολο της Κοινότητας.

- Το επίπεδο των γενικών υπηρεσιών, το οποίο απαρτίζεται από συμβατές γενικές υπηρεσίες και τη διαχείρισή τους. Στηρίζοντας τις κοινές απαιτήσεις των εφαρμογών, οι υπηρεσίες αυτές συπληρώνουν τις εφαρμογές βοηθώντας ταυτοχρόνως να αποκτήσουν διαλειτουργικότητα.

- Το επίπεδο των δικτύων βάσης τα οποία παρέχουν τα στοιχεία της φυσικής πρόσβασης, μετάδοσης και μεταγωγής των δικτύων, όπου περιλαμβάνεται η διαχείρισή τους και η σηματοδότηση. Τα στοιχεία αυτά παρέχουν τη δυνατότητα διασύνδεσης των διευρωπαϊκών δικτύων.

3.2.4.2. Η ΟΚΕ επιδοκιμάζει την πολυμορφία των σχεδίων εφαρμογών, βασικών υπηρεσιών και βασικών δικτύων. Εκφράζει σχετικά την ακόλουθη άποψη : Η επιτυχία της δημιουργίας διευρωπαϊκών δικτύων στηρίζεται στη συνεργασία μεταξύ των οργανωτικών μονάδων και των ατόμων που απασχολούν. Επομένως, εκείνο που προέχει δεν είναι μόνο οι τεχνικές πτυχές των διευρωπαϊκών δικτύων αλλά και η ένταξη των δικτύων αυτών σε πολύπλοκα κοινωνικά και τεχνικά συστήματα στα πλαίσια των οποίων, εκτός από τα τεχνικά, οικονομικά και οργανωτικά θέματα, πρέπει να ληφθούν υπόψη και θέματα κοινωνικού χαρακτήρα. Επειδή τα κοινωνικά και τεχνικά συστήματα υφίστανται διαρκώς μεταβολές, θα πρέπει να αναπτυχθούν ανάλογα τα έργα και οι επιμέρους τομείς τους.

Συγχρόνως θα πρέπει να δοθεί ιδιαίτερο βάρος στη δημιουργία αποτελεσματικών υποδομών, ικανών να απορροφήσουν τόσο ευρυζωνικές επικοινωνίες όσο και επικοινωνίες στενής ζώνης.

3.2.4.3. Η ΟΚΕ υπενθυμίζει επίσης τα αποτελέσματα της Υπουργικής Διάσκεψης των χωρών της G7 για την κοινωνία των πληροφοριών, που πραγματοποιήθηκε στις 27 Φεβρουαρίου 1995. Στην υπουργική διάσκεψη υιοθετήθηκαν έντεκα πρότυπα σχέδια τα οποία θα δείξουν ποια μπορεί να είναι η συμβολή της κοινωνίας της πληροφορίας στην επίλυση σημαντικών ζητημάτων που παρουσιάζονται στην πορεία προς τη δημιουργία της κοινωνίας αυτής με τη συμμετοχή όλων των παραγόντων, όλων των επιπέδων και όλων των χωρών, με σκοπό την τόνωση της ανάπτυξης, ιδιαίτερα για τη δημιουργία θέσεων απασχόλησης.

4. Συμπεράσματα

4.1. Η ΟΚΕ συμφωνεί ουσιαστικά με την πρόταση της Επιτροπής για απόφαση του Ευρωπαϊκού Κοινοβουλίου και του Συμβουλίου σχετικά με κατευθυντήριες γραμμές για τα διευρωπαϊκά τηλεπικοινωνιακά δίκτυα. Θα ήταν, ωστόσο, ιδιαίτερα ικανοποιημένη αν η Επιτροπή λάμβανε υπόψη τις παρατηρήσεις που διατυπώνονται σε αυτή τη γνωμοδότηση.

4.2. Σύμφωνα με τη γνώμη της ΟΚΕ θα πρέπει βάσει των προτεινόμενων σχεδίων να δοθεί ιδιαίτερο βάρος στα θέματα κοινωνικού, πολιτιστικού, μορφωτικού και περιβαλλοντικού χαρακτήρα κατά τη δημιουργία των διευρωπαϊκών δικτύων. Ειδικά στους τομείς αυτούς, η ύπαρξη δικτύου ευρέος φάσματος, που να καλύπτει όσο το δυνατό περισσότερους πολίτες της Ευρώπης, έχει ιδιαίτερη σημασία και θα αποτελούσε κατά τη γνώμη της ΟΚΕ το κατάλληλο βήμα προς το μέλλον. Σχετικά πρέπει το κέντρο βάρους να δοθεί στη δημιουργία προηγμένων υποδομών αλλά και στη διασφάλιση του απορρήτου των μεταβιβαζόμενων δεδομένων.

4.3. Ενόψει της φιλελευθεροποίησης των τηλεπικοινωνιών και της εμπορικής εκμετάλλευσης που συνεπάγεται για τα προγράμματα έρευνας και ανάπτυξης, η ΟΚΕ θεωρεί απαραίτητο να εξετάζονται τα σχέδια εκ μέρους της Επιτροπής διαρκώς ως προς το ερώτημα αν ανταποκρίνονται περισσότερο σε συμφέροντα μεμονωμένων επιχειρήσεων ή αν υπερισχύουν οικονομικά κριτήρια ευρωπαϊκής εμβέλειας στα πλαίσια μιας σύγχρονης, δραστήριας βιομηχανικής πολιτικής με προσανατολισμό το μέλλον. Η κατάρτιση σχετικής ετήσιας έκθεσης θα ήταν ευκταία.

4.4. Τα διευρωπαϊκά δίκτυα αποτελούν άλλο ένα βήμα προς τον εκσυγχρονισμό της Ευρώπης στον κοινωνικό και οικονομικό τομέα. Έχουν επίσης σημασία για την ανάπτυξη των συνθηκών εργασίας και διαβίωσης, για την ικανοποίηση των καταναλωτικών αναγκών, την μελλοντική εξέλιξη της παραγωγής και της απασχόληςης καθώς και για την ικανότητα των ευρωπαϊκών επιχειρήσεων να προβαίνουν σε καινοτομίες. Οι απαραίτητοι πόροι μπορούν, κατά τη γνώμη της ΟΚΕ να συγκεντρωθούν μόνο μέσω :

- ισχυρών ομίλων επιχειρήσεων που μπορούν να εμφανιστούν στην αγορά ως Global Player 7

- της υλοποίησης της αρχής της αμοιβαιότητας στο διεθνές εμπόριο.

Βρυξέλλες, 22 Νοεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. L 228 της 18. 9. 1995.

() ΕΕ αριθ. C 110 της 2. 5. 1995, σ. 37.